钦定古今图书集成/历象汇编/庶征典/第071卷 > 《和赵库部元实景云篇》吕高
## 钦定古今图书集成/历象汇编/庶征典/第071卷 > 《和赵库部元实景云篇》吕高

卿云郁郁覆中天、烂结绯文五色鲜。光泛紫霄流凤
盖，影随金阙照龙旃。渐看捧日归仙掌，故欲从龙袅
御筵。此日仙郎挥藻赋，蓬莱亲献沐恩篇。

《说苑》：楚昭王之时，有云如飞鸟，夹日而飞三日。昭王
患之，使人乘驿东而问诸太史州黎。州黎曰：“将虐于
王身，以令尹、司马说焉，则可。”令尹、司马闻之，斋宿沐
浴，将自以身祷之焉。王曰：“止，楚国之有不穀也，由身
之有胸胁也。其有令尹、司马也，由身之有股肱也。胸
胁有疾，转之股肱，庸为去是人也？”

《汉书高祖本纪》：秦始皇帝尝曰：东南有天子气，于是
东游，以厌当之。高祖隐于芒砀山泽间，吕后与人俱
求常得之。高祖怪问之，吕后曰：“季所居上常有云气，
故从往常得季。”高祖又喜沛中子弟或闻之，多欲附
者矣。

沛公已定关中，亚父范增说羽曰：“沛公居山东时，贪
财好色。今闻其入关，珍物无所取，妇女无所幸，此其
志不小。吾使人望其气，皆为龙，成五彩，此天子气也，
急击之勿失！”

《后汉书光武本纪》论望气者：“苏伯阿为王莽使，至南
阳，遥望见舂陵郭唶曰：‘气佳哉！郁郁葱葱然’。”

《论衡》陈留虞延字君人，夜生，母见其气如一匹绢，径
上天，以问人，人曰：“吉气与天通。”后仕至司徒。

《魏志武宣卞皇后传》注：“《魏书》曰：后以汉延熹三年十
二月己巳生齐郡白亭，有黄气满室，移日。父敬侯怪
之，以问卜者，王旦曰：‘此吉祥也’。”

《文帝本纪》：“帝讳丕，武帝太子也。中平四年冬，生于谯。”
〈注〉《魏书》曰：“帝生时，有云气青色而圜如车盖，当其上
终日，望气者以为至贵之证，非人臣之气。”

《蜀志刘焉传》：“焉历宗正、太常，睹灵帝政治衰缺，王室
多故，乃建议选清名重臣以为牧伯，镇安方夏。焉内
求交阯牧，欲避世难，议未即行。侍中广汉董扶私谓
焉曰：‘京师将乱，益州分野有天子气’。焉闻扶言意，更
在益州。”

《吴志孙坚传》：“坚，吴郡富春人，盖孙武之后也。”〈注〉《吴书》
曰：坚世仕吴，家于富春，葬于城东，冢上数有光怪，云
气五色，上属于天，蔓延数里。众皆往观视，父老相谓
曰：“是非凡气，孙氏其兴矣。”

董卓徙都西入关，焚烧雒邑。坚乃前入至雒，修诸陵平塞卓所发掘。〈注〉《吴书》曰：“坚入洛，扫除汉宗庙。坚军
城南甄官井上，旦有五色气，举军惊怪，莫有敢汲。坚
令人入井，探得汉传国玺。”

《吴范传》：范治历数，知风气，闻于郡中。孙权起于东南，
范委身服事，每有灾祥，辄推数言状，其术多效。权与
吕蒙谋袭关羽，议之近臣，多曰不可。权以问范，范曰：
“得之。”后羽在麦城，使人请降，权问范曰：“竟当降否？”范
曰：“彼有走气，言降诈耳。”权使潘璋邀其径路，觇候者
还，白羽已去。范曰：“虽去不免”问其期，曰：“明日日中。”权
立表下漏以待之。及中不至，权问其故，范曰：“时尚未
正中也。”顷之，有风动帷，范拊手曰：“羽至矣。”须臾，外称
万岁，传言得羽后。权与魏为好，范曰：“以风气言之，彼
以貌来，其实有谋，宜为之备。”终皆如言。初，权为将军
时，范尝白言：“江南有王气，亥子之间有大福庆。”权曰：
“若终如言，以君为侯。”及立为吴王，以范为都亭侯。
王隐《晋书》，武帝咸宁元年，洛阳太祖庙中有青气，占
者云，“以为东莞王后当有天子。”后改封琅琊，江东之
应也。

“鲁胜，字叔时，以岁日望气，乃长叹，知将来多故，便称
疾去官。中书令张华敬之，欲用之，遣二子谕意不动。”
《晋书陈训传》：“训字道元，历阳人。少好秘学，天文算历，
阴阳占候无不毕综，尤善风角。孙皓以为奉禁都尉，
使其占候。皓政严酷，训知其必败而不敢言。时钱塘
湖开，或言天下当太平，青盖入洛阳。皓以问训，训曰：
‘臣止能望气，不能达湖之开塞’。”退而告其友曰：“青盖
入洛，将有舆榇衔璧之事，非吉祥也。”寻而吴亡，训随
例内徙，拜谏议大夫，俄而去职还乡。及陈敏作乱，遣
弟宏为历阳太守。训谓邑人曰：“陈家无王气，不久当
灭。”宏闻，将斩之。训乡人秦璩为宏参军，乃说宏曰：“训
善风角，可试之。如不中，徐斩未晚也。”乃赦之。时宏攻
征东参军衡彦于历阳，乃问训曰：“城中有几千人，攻
之可拔不？”训登牛渚山，望气曰：“不过五百人，然不可
攻，攻之必败。”宏复大怒曰：“何有五千人攻五百人，而
有不得理！”命将士攻之，果为彦所败。方信训有道术，
乃优遇之。

《石勒载记》：“勒上党武乡羯人，父周曷。朱勒生时，赤光
满室，有白气自天属于中庭。”

勒南郊有白气自坛属天。勒大悦，还宫，赦四岁刑。
《十六国春秋》：后赵石勒建平四年，有赤黄云如幕，长
数十丈。其年勒死。

《石季龙载记》：石宣疾石韬有宠，谓所幸杨杯、牟成曰：
“韬凶竖悖逆，敢违我如是。汝能杀之者，吾入西宫，当
尽以韬之国邑分封汝等。韬既死，主上必亲临丧，因
行大事，蔑不济矣。”杯等许诺。时东南有黄黑云，大如
数亩，稍分为三，状若匹布，东西经天，色黑而青，酉时
贯日，日没后分为七道，每相去数十丈，间有白云如
鱼鳞，子时乃灭。韬素解天文，见而恶之，顾谓左右曰：
“此变不小，当有刺客起于京师，不知谁定当之。”是夜，
韬䜩其寮属，于东明观乐，奏酒酣，慨然长叹曰：“人居
世无常，别易会难。各付一杯，开意为吾饮，令必醉，知
后会复何期而不饮乎？”因泫然流涕，左右莫不歔欷。
因宿于佛精舍。宣使杨杯、牟皮、牟成、赵生等，缘猕猴
梯而入，杀韬，置其刀箭而去。旦宣奏之，季龙哀惊气
绝，久之方苏。

《十六国春秋》：石虎建武四年，“东南卒有黑云稍分为
三，又贯日，日没后分为七，相去数十丈，其间有白云
如鱼鳞。”

《晋书·冉闵载记》：“闵在邺，有黄云赤色，起东北，长百馀
丈，一白鸟从云间出，西南去，占者恶之。时慕容儁略
地至冀州，闵帅骑拒之，与慕容恪相遇，战败，为恪所
擒。”

《慕容垂载记》：垂遣其太子宝及农，与慕容麟等率众
八万伐魏慕容德，慕容绍以步骑一万八千为宝后
继。魏闻宝将至，徙往河西。宝进师临河，惧不敢济，还
次参合，忽有大风黑气，状若堤防，或高或下，临覆军
上。沙门支昙猛言于宝曰：“风起暴迅，魏军将至之候，
宜遣兵御之。”宝笑而不纳，昙猛固以为言，乃遣麟率
骑三万为后殿，以御非常。麟以昙猛言为虚，纵骑游
猎。俄而黄雾四塞，日月晦明，是夜魏师大至，三军奔
溃。宝与德等数千骑奔免，士众还者十一二，绍死之
初，宝至幽州，所乘车轴无故自折，术士靳安以为大
凶，固劝宝还，宝怒不从，故及于败。

《异苑》：“晋简文既废，世子道生，次子郁又早卒，而未有
息。濮阳令在帝前祷至三更，忽有黄气自西南来，逆
室前。尔夜幸李太后而生孝武皇帝。”

《晋书沮渠蒙逊载记》：蒙逊在张掖城，每有光色。蒙逊
曰：“王气将成，百战百胜之征也。”率步骑三万伐秃发
傉檀。大风从西北来，气有五色，俄而昼昏，至显美，徙
数千户而还。傉檀追及蒙逊于穷泉，蒙逊进击败之，
乘胜至于姑臧，裔夏降者万数千户。

元始十一年春正月，飨群臣于谦光殿。沮渠蒙逊曰“南方有恶气经天，暴兵象也。不出一旬必有寇。”命治
兵东苑以备之。西秦遣骑七千来袭，至县孙侯岭，闻
有备而还。

《南史宋武帝本纪》，“帝尝游京口竹林寺，独卧讲堂前，
上有五色龙章。众僧见之，惊以白帝，帝独喜曰：‘上人
无妄言。皇考墓在丹徒之候山，其地《秦史》所谓曲阿、
丹徒间有天子气者也’。”

《宋文帝本纪》：“永初元年，封宜都郡王，位镇西将军。景
平初，有黑龙见西方，五色云随之。二年，江陵城上有
紫云，望气者皆以为帝王之符，当在西方。”

《宋书五行志》：“宋文帝元嘉中，徐湛之为丹阳尹。夜西
门内有气如练，西南指，长数十丈，又白光覆屋，良久
而转𫘝乃消。此白祥也。”

《南史宋孝武帝本纪》：“元嘉三十年三月乙未，建牙于
军门，有紫云二，荫于牙上。”

《南齐书五行志》：元徽四年，太祖从南郊，望气者陈安
宝，见太祖身上黄，紫气属天。安宝谓亲人王洪范曰：
“我少来未尝见身上有如此气也。”

《南史·齐高帝本纪》：帝为领军，望气者陈安宝见上，身
上恒有紫黄气。安宝谓王洪范曰：“此人贵不可言。”帝
旧茔在武进彭山，冈阜相属，百里不绝，其上常有五
色云。

《齐武帝本纪》：“上将讨戴凯之，大飨士卒，是日大热，上
令各折荆枝自蔽。言未终而有云垂荫，正当会所，会
罢，乃散。”

《齐和帝本纪》，永明中，有望气者云，新林、娄湖、青溪并
有天子气，于其处大起楼苑宫观，武帝屡游幸以应
之。又起旧宫于青溪，以弭其气。而明帝旧居东府城
西。延兴末，明帝龙飞，至是梁武帝众军城于新林，而
武帝旧宅亦在征卤。

《册府元龟》：“梁武帝在襄阳住斋，常有五色回转，状若
蟠龙，其上紫云腾起，形如伞盖。”

齐帝中兴二年正月，始为梁公。二月丙寅平旦，山上
有云雾四合，须臾有元黄五色，状如龙形，长十馀丈，
乍隐乍显，久乃从西北升天。

元帝高祖第七子大宝元年帝在江陵十月辛丑朔
有紫云如车盖临江陵城。

《南史梁武帝本纪》：“帝所居室中，常若云气，人或遇者，
体辄肃然。齐明崩，遗诏以帝为都督、雍州刺史。时帝
所住斋常有气五色回转，状若盘龙，季秋出九日台，
忽暴风起，烟尘四合。帝所居独白日清朗，其上紫云
腾起，形如伞盖，望者莫不异焉。帝移屯汉南，有紫云
如盖，荫于垒幕。”

大同十年三月甲午，幸兰陵庚子谒建陵有紫云荫
陵上食顷乃散帝方舍身有五色云浮于华林园昆
明池上。

《北史魏孝武帝本纪》：“中兴二年，高欢既败参朱氏，废
帝请逊大位，诸王皆逃匿，帝在田舍。先是，嵩山道士
潘弥望见洛阳城西有天子气，候之乃帝也，于是造
第密言之。居五旬，而高欢使斛斯椿求帝。”

《齐神武本纪》：初，魏真君中，内学者奏言，上党有天子
气，云在壶关大王山。武帝于是南巡，以厌当之，累石
为三封，斩其北凤皇山，以毁其形。后上党人居晋阳
者，号上党坊，神武实居之。

“神武抵扬州，邑人庞苍鹰止团焦中，每从外归，主人
遥闻行响动地。”苍鹰母数见团焦上，赤气属天。
《北齐书刘丰传》：“丰为左卫将军，出除殷州，王思政据
长社，世宗命丰与清河王岳攻之。丰建水攻之策，遂
遏洧水以灌之，水长，鱼鳖皆游焉。九月至四月，城将
陷，丰与行台慕容绍宗见北有白气同入船，忽有暴
风从”东北来，正昼昏暗，飞沙走砾，船缆忽绝，漂至城
下丰游，水向土山，为浪所激，不时至，西人钩之，并为
敌人所害。

《北史齐孝昭帝本纪》：初，帝与济南约，不相害。及舆驾
在晋阳武成镇邺，望气者云：“邺城有天子气。”帝恐济
南复兴，乃密行鸩毒，济南不从，乃扼而杀之。

《周文帝本纪》：“帝生而有黑气如盖，下覆其身。”

《蒋昇传》：昇字凤起，少好天文元象之学，周文雅信待
之。大统三年，东魏窦泰顿军潼关，周文出师马收泽，
时西南有黄紫气抱日，从未至酉。太祖谓昇曰：“此何
祥也。”昇曰：“西南未地，主土，土王四季，秦分。今大军既
出，喜气下临，必有大庆。”于是与泰战，擒之。

《隋文帝本纪》：“周大统七年六月癸丑夜，生帝于冯翊
波若寺，有紫气充庭。”

《册府元龟》。隋长孙晟为上开府仪同三司，镇大利，安
抚新附。高祖仁寿元年，晟表奏曰：“臣夜登城楼，望见
碛北有赤气长百馀里，皆如雨足下垂彼地。谨验兵
书，此名洒血，其下之国，必宜破亡。欲灭匈奴，宜在今
日。”诏杨素为军元帅，晟为受降使，北伐。二年，军次坎
河，值贼帅思力侯觔等领兵拒战，与大将军梁默击
走之，转战六十里，贼众多降《隋书箫吉传》：“炀帝嗣位，拜太府少卿。尝行经华阴，见
杨素冢上有白气属天，密言于帝。帝问其故，吉曰：‘其
候素家当有兵祸灭门之象，改葬者庶可免乎’。帝后
从容谓元感曰：‘公家宜早改葬’。”元感亦微知其故，以
为吉祥，托以辽东未灭，不遑私门之事。未几而元感
以反族灭。

《册府元龟》：高祖生于长安，是日紫气充庭，神光照室。
太宗文皇帝以隋开皇十八年岁次戊午，生于武功
之别馆。初，太宗在孕，而语声达于外，后心异之。将诞
育，后不之觉。而太宗巳生，时有庆云见，弥漫数里，上
属于天。二龙戏于门外水中，经三月乃冲天而去，见
者惊焉。大业十三年，望气者云：“龙门有天子气，连太”
原甚盛，故炀帝置离宫，数游汾阳宫以厌之。至是太
宗称述此事，以白高祖。既举义师，旦日，太宗所居处，
有紫云当其上，俄变为五色，状如飞龙。所居弘义宫
中，有一大池，尝作佳气，郁然，高数百尺，太宗心独异
之。至九年，其气转盛，上属于天。六月癸未，克定内难，
立为皇太子，万机巨细，皆令取决。初，太宗为秦王，高
祖制诗云：“圣德合天地，五宿连珠见。和风拂世民，上
下同欢宴。”帝于宫西造宅初成，高祖送玉玺至帝所，
缙绅先生相谓曰：“诗及玉玺，盖奉国之祥瑞欤？”
《创业起居注》，大业十三年，岁在丁亥，正月丙子夜，晋
阳宫西北有光，夜明自地属天，若大烧火，飞焰炎赫，
正当城西龙山上，直指西南，极望竟天。俄而山上当
童子寺，左右有紫气如虹，横绝火中，上冲北斗，自一
更至三更而灭。城上守更人咸见而莫能辨之，皆不
敢道。大业初，帝为楼烦郡守，时有望气者云：“西北干
门有天子气，连太原甚盛。”故隋主于楼烦置宫，以其
地当东都西北，因过太原，取龙山风俗道行幸以厌
之。后又拜代王为郡守以厌之。二月，己丑，马邑军人
刘武周杀太守王仁恭，据其郡而自称天子，国号定
杨。武周窃知炀帝于楼烦筑宫，厌当时之意，故称天
子，规以应之。帝闻而叹曰：“顷来群盗遍于天下，攻略
郡县，未有自谓王侯者。而武周竖子，生于塞上，一朝
欻起，轻窃大名，可谓陈涉、狐鸣，为沛公驱除者”也。有
僧俗姓李氏，获白雀而献之。至日未时，又有白雀来
止帝牙前树上，左右复捕获焉。明旦，有紫云见于天，
当帝所坐处，移时不去。既而欲散，变为五色，皆若龙
兽之象。如此三朝，百姓咸见文武谒贺，帝皆抑而不
受。

帝入临汾郡，劳抚任用，郡内官民，一如霍邑。庚寅，宿
于绛郡西北之鼓山。此山帝为讨捕大使时，旧停营
所，故逗而宿焉。去绛十馀里，绛城不下。是日晓，鼓山
西北有大浮云，色或紫或赤，似华盖楼阙之形。须臾，
有暴风吹来向营，而临帝所居帐上。帝指绛城而谓
旁侍曰：“风云如此，见从彼，何不达之甚！”仍命厨人明
日下城而后进食。辛卯，帝观兵于绛城，将士等争欲
先登，因而纵上，自卯及巳，遂取之，而食于正平县令
李安远之宅。通守陈叔达已下面缚请罪，并舍而不
问，待之如初。

《闻奇录》：太宗少时，帅师战淮人于千秋岭，大克之。彼
望我军上云物如龙虎之状，有识者曰：“此王者之气
也。”

《云溪友议》：“太宗贞观十二年正月，帝朝于献陵。先是
大雨雪，及帝入陵院，悲号哽咽，百辟哀恸。是时雪益
甚，寒风暴起，有苍云出于山陵之上，俄而流布，天地
晦冥。至礼毕，帝出自寝宫，步过司马北门，泥行二百
馀步。于是风静雪止，灵气歇灭，天色开霁。观者窃议，
咸以为孝感所致焉。”

《册府元龟》：“元宗为临淄郡王，尝出畋，有紫云在其上，
从者望而奇之。”

《唐书严善思传》：善思语姚崇曰：“韦氏祸且涂地，相王
所居有华盖紫气，必位九五，公善护之。”及睿宗立，崇
以语闻，召拜右散骑常侍。

《册府元龟》：开元八年，郑州人元承征上封事曰：“‘谨按
《魏典》及北齐至后魏太平真君年中，内学者奏言，上
党有天子气，在壶关大王山’。于时太武南巡，亲幸上
党，掘山封石，将以厌之。亦犹秦始皇东游，望气者云：
‘五百年后，金陵有天子气’。始皇乃改金陵为秣陵，堑
北山以绝其势。孙权僭号，吴人以为当之。”孙盛《晋阳
秋》云：“从始皇东游之岁，至孙权僭号之时，中间四百
三十七年。以数推之，权末当应。及晋元帝南渡，始有
五百二十六年。以彼金行，奄居四海，金陵之瑞，其在
兹乎？”又按太武之后，百有馀年，高欢以内学之言，复
妄于符命，因勒兵马，来在晋阳，舍于壶关，六旬而去。
更有上党百姓，从在晋阳，因名上党之坊，实曰晋阳
之地。欢又居此，伪以应之。论其僭应，则高欢不异于
孙权；语以虚攘，则太武有同于嬴政。暗于时运，岂不
惜哉！臣等恭寻符命，壶关天子之气，正是陛下当焉。
元穹上眷，符命下锺，故使历试潞州，所以用当其应，
此天意也，岂人事乎？然而一幸潞州，三移灰琯，壶关之地，岁时为蒐狩之“场；大王之山，朝夕即豫游之所。
始能龙潜上党，寻乃凤举咸宁。内学之言，果合符契。
又按内学所奏符应年月太平真君，太平则叶今辰，
真君则更明陛下。自唐至魏，三百馀年，触类而推，无
不验应。伏愿陛下上承天意，下谕人心，昭告寰瀛，编
列国史。”从之。

《云溪友议》：开元十三年十一月丙戌，封禅，至泰山之
下。己丑，日南至，上备法驾登山，至齐室。其夕阴雾惨
烈，劲风四起，裂幕折柱，寒气切骨。上露立祈请，仰天
自誓曰：“某身有过，请即降罚。万人无福，亦请某为当
罪。”应时风雨止，天地清晏，日气和煦。及升坛，休气四
塞。登歌奏乐，有祥风自南而至，丝竹之声，飘若天外。
及禅社首，五色云见日重轮。及还山下之斋宫，有庆
云随马，祥风绕路。

天宝四载七月，蜀郡上言：“道士邓紫虚投龙设醮于
江潭，有大蛇长一丈，自潭游出，文彩五色，有异常蛇，
其上有庆云纷郁。望编诸史。”从之。

《册府元龟》：“天宝十载十月，御朝元阁，有庆云见，帝赋
诗，群臣毕和。”

肃宗为皇太子。天宝十五载六月，元宗幸蜀，帝幸灵
武，次永寿县，云气见西北，长数丈，成桥阁之状，识者
以为天子气。自是紫云拥帝所乘马，聚散不时。
代宗生于东都上阳宫之别殿，明皇幸温汤，有望气
者云：“宫中有天子气。”明皇即日还宫，是夜帝诞降。
《唐书·朱滔传》：“滔与王武俊合，帝命马燧、李怀光击之。
滔属郑”云逵、田景仙皆奔燧。巳而滔破怀光军，则与
王师屯魏桥，久不战，曰：“悦德滔援，欲尊而臣之。”淊让
武俊曰：“箧山之胜，王大夫力也。”于是滔、武俊官属共
议：“古有列国连衡共抗秦，今公等在此，李大夫在郓，
请如七国并建号，用天子正朔。且师在外，其动无名，
岂长为叛臣，士何所归？宜择日定约，顺人心。不如盟
者，共伐之。”滔等从之。滔以禄山、思明皆起燕，俄覆灭，
恶其名，以冀尧所都，因号冀；武俊号赵，悦号魏，纳号
齐。建中三年。冬十月庚申，为坛魏西祀天，各僭为王。
与武俊等三让，乃就位。滔为盟主，称孤，武俊、悦及纳
称“寡人。”是日，三叛军上有云气颇异，燧望笑曰：“是云
无知，乃为贼瑞邪？”

《吐蕃传》：“萧炅为河西节度使，吐蕃攻白草安人军，诏
临洮、朔方分援。卤绝临洮道，白水军使高东于拒守，
卤引去，炅遣将追尾有云出军上，如白兔舞，大破吐
蕃。”

《薛万均传》：柴绍之讨梁师都也，以万均为副，万彻亦
从，距朔方数十里，突厥兵骤至，王师却，万均兄弟横
击之，斩其骁将，卤阵讙乘之，俘杀相藉，突厥走，遂围
师都。诸将以城险未可下，万均曰：“城中气死，鼓不能
声，破亡兆也。”既而贼果斩师都降。

《册府元龟》：“宪宗自广陵郡王册为皇太子，时顺宗即
位已久，而臣下未有亲奏对者。内外咸言王伾、王叔
文专行断决，日有异说。又属频阴雨，皆以为群小用
事之应。及将行册礼之夕，雨乃止。至行事之时，天景
晴朗，有庆云见，识者以为天意有所归。”

《唐书冯盎传》：盎子智戴，授卫尉少卿。帝闻其善兵，指
云问曰：“下有贼，今可击乎？”对曰：“云状如树，方辰在金，
金利木柔，击之胜。”帝奇其对。

《吴武陵传》：“裴度东讨，而韩愈为司马。武陵劝愈为度
谋取中官常所不快者为监军，归素所快者于内。为
我地以倾诸侯，出帛百万以给士大夫，则孰不为丞
相之人？然后分三大将，环贼而屯，明斥堠，牛酒高会，
潜以实期授濒蔡诸将，而以三期绐贼，令辩士持尺
书劫元济及将士约降，彼无所窜谋矣。”时度部分巳
定，故不见用。元济未破数月，武陵自硖石望东南，气
如旗鼓矛楯，皆颠倒横斜。少选，黄白气出西北，盘蜿
相交。武陵告愈曰：“今西北王师所在，气黄白，喜象也。
败气为贼，日直木举其盈数，不阅六十日，贼必亡。夫
天见其祥，宜修事应之。且洄曲守将怠缓，不可使，吴
城贼将赵煜诈而轻，若以兵诱之，伏以待一举可夺
其城，则右臂断矣。”武陵之奇谲类如此。

《册府元龟》：昭宗即位前一日，于宅所居之邸东垣有
紫气二条，若成文字。俄于气生之处发其垣，获金龙
子一枚，诸王及左右咸共观见。及听政，颁示百官。
梁太祖以唐大中六年岁在壬申十月二十一日夜，
生于砀山县十沟里。是夕所居庐舍之上，有赤气上
腾。里人望之，皆惊奔而来曰：“朱家火发矣。”及至则庐
舍俨然。既而邻人以诞豫告，众咸异之。帝仲昆三人，
俱未冠而孤，母王氏携养寄于萧县人刘崇之家。帝
既壮，不事生业，以雄勇自负，里人多厌之。崇以其慵
惰，每加谴杖，唯崇母自幼怜之，亲为栉发。尝戒家人
曰：“朱三非常人也，汝辈当善待之。”家人问其故，答曰：
“我尝见其熟寐之次为一赤蛇，然众亦”未之信也。及
为梁王，迎驾于凤翔。天复二年九月甲辰，帝以敌寨

腾，往往若是。”或曰：“前后骑士屯集，岂一二乎？曷无是
耶？兹固奇瑞，非常者所当也。”天祐四年正月，自河北
还。壬寅至梁。是日，有五彩云覆于府署之上，士庶靡
不睹者。四月，帝将受禅，宰臣张文蔚正押传国宝、玉
册、金宝及文武群官、诸司仪仗法物及金吾左右三
军离郑州。丙辰，达上源驿。是日，庆云见。

《五代史符存审传》：梁遣刘𬩽攻同州，朱友谦求救，乃
遣存审与李嗣昭救之。河中兵少而弱，梁人素易之，
且不虞晋军之速至也。存审选精骑二百，杂河中兵
出击𬩽垒，阳败而走，𬩽兵追之，晋骑反击，获其骑兵
五十。梁人知其晋军也，皆大惊。然河中粮少，而新降
人心颇持两端。晋军屯朝邑，诸将皆欲速战，存审曰：
“使梁军知吾利于速战，则将夹渭而营，断我饷道，以
持久困我，则我进退不可，败之道也。不若缓师示弱，
伺隙出奇，可以取胜。”乃按军不动。居旬日，望气者言
有黑气状如斗鸡，存审曰：“可以一战矣。”乃进军击𬩽，
大败之。

《楚世家》：杨行密袁州刺史吕师周，勇健豪侠，颇通纬
候兵书，自言五世将家，惧不能免，常与酒徒聚饮，醉
则起舞悲歌，慷慨泣下。行密闻之，疑其有异志，使人
察其动静。师周益惧，谓其裨将綦毋章曰：“‘吾与楚人
为敌境，吾常望其营上云气甚佳，未易败也。吾闻马
公仁者，待士有礼，吾欲逃死于楚，可乎’？章曰：‘公自图
之，章舌可断，语不泄也’。”师周以兵猎境上，乃奔于楚，
綦毋章縰其家属随之。殷闻师周至，大喜曰：“吾方南
图岭表，而得此人足矣。”以为马步军都指挥使，率兵
攻岭南，取昭、贺、梧、蒙、龚、富等州。殷表师周昭州刺史、
吴越备史。大顺二年六月朔，师与宣州兵败孙儒于
宣城。初，行密军师张颇善占筭，前一日谓行密曰：“明
日当水，亭午可获孙儒。”及诘旦，北有大云如箕，渐次
弥漫，俄而澍雨，大水暴至。乃迳出兵以击儒营，他营
皆不救，因获儒。

《册府元龟》。后唐符存审为内外蕃汉马步总管。庄宗
天祐十七年，汴将刘𬩽攻同州，朱友谦求援于我，遣
存审与嗣昭将兵赴之。九月，次河中，进营朝邑。时河
中久臣于梁，衷持两端。及诸军大集，刍粟暴贵。嗣昭
惧其翻覆，将急战以定胜负。居旬日，梁军将逼我营，
会望气者言，“西南有黑气如斗鸡之状，当有战阵。”存
审曰：“我方欲决战，而形于气象，得非天赞欤？”是夜，阅
其众，诘旦进军，梁军来逆战，大破之。

后唐太祖为枢密使北征，率师如澶渊。旭旦，日边有
紫气来，当太祖马首之上，高不及百尺，从官视而异
之。至邺都，一夕在山亭院斋，忽有黄气起于前，缭绕
而上，遽际于天。太祖于黄气中仰见星文，紫微、文昌
灿然在目。骇曰：“予在室中而见天象，不其异乎？”密告
知星者，乃拜贺曰：“坐见天衢，物不能隔，至贵之祥也。”
异日又于卫署中，紫气起于幡竿龙头之上，凡二日，
观者异之。及讨李守贞于河中，帝尝于东砦大陈师
旅，钲鼓铮訇，旗帜光耀。守贞登陴下瞰，气色不怿，独
言曰：“是何妖变？”后城中人言，见太祖军上有紫气，如
楼阁华盖之状故也。

晋高祖在晋阳，日旁多有五色云气，如莲芰之状。帝
召占者视之，谓曰：“此验应谁？”占者曰：“见处为瑞，更应
何人？”

汉高祖天福十二年四月，星官奏：有气黄紫，多龙凤
之状，坱莽盘旋，不离城上。识者曰：“天不能无云而雨，
不能无气而立，今瑞气如此，刘氏其大昌盛乎！”
湘阴公赟为徐州节度使，乾祐元年八月中，有云见
五色。

周世宗显德元年正月朔日后，景色昏晦，日月多晕。
及帝即位之日，天气清朗，中外肃然。五月丁亥，是夕，
月重轮。是月辛卯，世宗亲征河东。午后，庆云见于西
南。既晡，风云雨雹起于东北。

李金全为安州节度使庚子年正月赤云如烟蒙冒
其境中有素光如矛戟之状南北交错及城有夜妖
金全心恶之。

《十国春秋·吴越武肃王世家》：“天宝二年，术者言安吉
县东有王气，王命凿其地，忽四鸽飞出，化为四龙，赐
名曰四龙湖。”

《吴越忠懿王世家》：开宝七年冬十月，宋授王东南面
招讨制置使，赐剑甲鞍马，仍命丁德裕为行营兵马
都监，又以云骑雄捷等指挥步兵凡千人，辅王进攻
常州。甲申，王亲率镇国、镇武亲从上直等都指挥使
王谔等五万馀人，发自国城，丁德裕为先锋使。癸亥，
次秀州，有气黑色，形如覆舟，当行府之上。占者曰：“王
气也。”丙寅，王率诸军入常州，有获巨龟于旌门之下。
占者曰：“元武之应也。”

《辽史后妃传》：穆宗皇后萧氏生，有云气馥郁，久之。
《闻见前录》：河南节度使李守正叛周，高祖为枢密使
讨之。有麻衣道者谓赵普曰：“城下有三天子气，守正安得久？”未几，城破。先是守正子妇苻彦卿女也，相者
谓贵不可言，守正曰：“有妇如此，吾可知矣。”叛意乃决。
城破，举家自焚，苻氏坐堂上不动，兵入，叱之曰：“吾父
与郭公有旧，汝辈不可以无礼见加。”或白公，命柴世
宗纳之，后为皇后。《三天》子气者，周高祖、柴世宗，本朝
艺祖同在军中也。麻衣道者，其异人乎？

《湘山野录》：太宗善望气，一岁春晚幸金明，回跸至州
北合懽拱圣营，雨大下。时有司供拟无雨仗，因驻跸
辕门以避之，谓左右曰：“此营他日当出节度使二人。”
盖二夏昆仲。守恩、守赟在营方草后，侍真庙于藩邸，
当龙飞，二公俱崇高。后守恩为节度使，守赟知枢密
院事，终于宣徽南北院使。

《通鉴。宋纪》：柳开知代州，谓其从子曰：“吾观昴宿有光，
云多从北来犯境，寇将至矣。”

《事文类聚》：仁宗天圣五年试进士，韩琦名在第二，时
唱名第一甲方终，太史奏五色云见，从官皆贺。
《金史五行志》：太祖之生也，常有五色云气，若二千斛
囷廪之状，屡见东方。辽司天孔致和曰：“其下当生异
人，建非常之事，天以象告，非人力所能为也。”

温都部跋忒畔，穆宗遣太祖讨之。入辞，奏曰：“昨日见
赤祥，往必克。”遂与跋忒战，杀之。

《章宗钦懹皇后蒲察氏传》：“大定二十三年，章宗为金
源郡王，行纳采礼。世宗遣近侍局使徒单怀忠，就赐
金百两、银千两、厩马六匹，重彩三十端。拜命间，庆云
见于日侧，观者异之。”

《杜时昇传》：“时昇字进之，霸州信安人。博学知天文，不
肯仕进。承安、泰和间，宰相数荐时昇可大用，时昇谓
所亲曰，吾观正北赤气如血，东西亘天，天下当大乱，
乱而南北当合为一，消息盈虚，循环无端，察往考来，
孰能违之。”

《元史察罕帖木儿传》：田丰之降也，察罕帖木儿推诚
待之不疑，数独入其帐中。及丰既谋变，乃请察罕帖
木儿行观营垒，众以为不可往，察罕帖木儿曰：“吾推
心待人，安得人人而防之。”左右请以力士从，又不许。
乃从轻骑十有一人行至王信营，又至丰营，遂为王
士诚所刺。讣闻，帝震悼，朝廷公卿及京师四方之人，
不问男女老幼，无不恸哭者。先是有白气如索，长五
百馀丈，起危宿，扫太微垣。太史奏山东当大水。帝曰：
“不然，山东必失一良将。”即驰诏戒察罕帖木儿勿轻
举，未至而巳及于难。

《木华黎传》：木华黎生时，有白气出帐中，神巫异之曰：
“此非常儿也。”

《辍耕录》：“至正乙未正月廿三日日入时，平江城忽望
东南方，军声且渐近惊走，觇视他无所有，但见黑云
一簇，中仿佛皆类人马，而前后火光若灯烛者，莫知
其筭，迤𨓦由西北方而没。惟葑门至齐门居民屋脊
龙腰悉揭去，屋内床榻屏风俱仆。醋坊桥董家杂物
铺失白米十馀石，酱一缸，不知置之何地。此等怪事”，
竟不可晓。

《弇州史料》都督冯胜攻某城，刘基以一赫蹄封曰：“夜
半出兵至某所，见某方青云起，即设伏。顷有黑云起
者，贼伏也。勿轻动，日中昃而黑云渐薄回与青云接
者，贼归也，衔枚蹑其后击之，可尽擒也。”胜启读之，初
亦莫敢信，已而青黑云起，具如基言，始以为神，遂奉
而破贼，取其城。

《明外史刘基传》：基尝游西湖，有异云起西北，光射湖
中，同游者鲁渊、宇文公谅辈，以为庆云，将纪以诗。基
縰饮，徐言曰：“此天子气也，应在金陵，十年后当有王
者起其下。”时东南犹全盛，皆骇基为狂言，无能知基
者。惟西蜀赵天泽以为诸葛孔明俦也。

《刘三吾传》：帝尝曰：“朕观天象，奎壁间尝有黑气，今消
矣，文运其兴乎！卿等宜有所述作，以称朕意。”

《名山藏》：建文二年十月，徐凯、陶铭次沧。燕王曰：“夜有
白气二道，自东北指西南。”占书曰：“利南。”乃自直沽疾
行三百里，至沧城下，掩击之，凯、铭皆降燕。

《典谟记》：“英宗睿皇帝，御讳祁镇，宣宗皇帝嫡长子。以
宣德二年生。生之日，日下五色云见，光灼殿陛。既二
年，立为皇太子。”

《潞安府志》：“正德七年六月，有黑眚乘夜著人，即肤坼
血出，或出黄水，皆爪痕入二三分，经月始愈，不受药
饵，日暮，比屋然灯响爆，鸣金鼓以震慑之，凡两月化
为白气，蔽日而去。是岁长子旱，禾槁。”

《兵略纂闻》：正德间，黄珂巡抚延绥，尝以岁例烧荒，天
忽阴翳，风气惨烈。公曰：“此贼氛也。”命轻骑数百伏山
背，贼果率众突出，伏起杀之殆尽。